**Datum: 14.05.2024. SAOPŠTENJE ZA MEDIJE**

**Iz učionice do Barselone: Pobjednici Regionalnog App izazova učestovali na prestižnoj OFFF konferenciji**

Pobjednički tim Regionalnog App izazova, koji organizuju članice Telekom Srbija grupe u Srbiji, Crnoj Gori i BiH, boravio je od 7. do 11. maja u Barseloni, gdje je kao nagradu za svoj uspjeh prisustvovao prestižnoj međunarodnoj konferenciji OFFF, koja okuplja vrhunske stručnjake iz oblasti dizajna, digitalne umjetnosti i tehnologije.

Tim „Velocity“, koji čine učenici trećeg razreda banjalučke Gimnazije – **Nikola Marčeta, Aljoša Krneta** i **Uroš Svitlica**, pod mentorstvom profesorke **Danijele Štrbac Uletilović**, jedan je od tri pobjednička tima Regionalnog App izazova 2025. godine. Kao nagradu, učenici su imali priliku da putuju u Barselonu i učestvuju u edukativnim sadržajima OFFF konferencije, te na taj način steknu uvid u svjetske trendove i pristupe u dizajnu i digitalnoj komunikaciji.

„Bilo mi je zadovoljstvo učestvovati na OFFF konferenciji čiji je fokus ove godine bio na dizajnu. Učili smo koliko je dizajn važan u izradi mobilnih aplikacija te kako našu aplikaciju učiniti modernom i privlačnom“, rekao je Nikola Marčeta, član tima Velocity.

Boravak u Barseloni bio je i prilika da učenici upoznaju duh jednog od najinspirativnijih evropskih gradova, kao i da se dodatno povežu, razmjenjuju ideje i planiraju buduće korake u razvoju svojih aplikacija.

„Kada ulažete u znanje mladih ljudi, ulažete u budućnost koja ima potencijal da mijenja društvo. Ponosni smo na naše učenike, na njihov trud, talent i otvorenost ka učenju. OFFF nije samo nagrada, to je iskustvo koje se pamti i koje ih motiviše da dostižu još veće ciljeve“, izjavio je Stefan Ličina, šef Službe za odnose s javnošću kompanije m:tel.

Kroz projekte poput Regionalnog App izazova, kompanija m:tel i članice Telekom Srbija grupe, aktivno doprinose digitalnoj transformaciji društva i razvoju IT sektora u regiji. Pružajući mladima priliku da stiču praktična znanja i međunarodna iskustva, ovi programi osnažuju novu generaciju koja će oblikovati digitalnu budućnost.

Ključne riječi: m:tel, App izazov, Telekom Srbija, Gimnazija Banja Luka

Izvor fotografije: m:tel PR